Podbrezová - Zoznam futbalistov Podbrezovej so skúsenosťami v najvyššej slovenskej súťaži sa rozšíril. Železiari totiž pred jarnou časťou získali do svojich služieb niekdajšieho hráča ostravského Baníka, 1. FC Košice, banskobystrickej Dukly či bratislavského Slovana Michala Pančíka! Hoci ten len nedávno oslávil 32. narodeniny, na Horehroní mu hneď prischlo označenie ,,starý Pančík". V podbrezovskej jedenástke už totiž jeden Pančík s rovnakým krstným menom pôsobí a to o jedenásť rokov mladší strednopoliar. Nová posila sa takpovediac po dlhých rokoch vracia na miesto činu, v Podbrezovej pred odchodom do ,,veľkého" sveta začínala s futbalom v žiackom tíme.
Ďalším hráčom, ktorý si tiež vyskúšal atmosféru v najvyššej slovenskej súťaži je obranca Gabriel Jančík, ktorý sa na Horehronie vracia po hosťovaní v Ružomberku. Podbrezovčania počas prestávky tradične lovili aj na východnom Slovensku. V ich sieti uviazol najlepší strelec jesennej časti III. ligy Východ 22-ročný Trebišovčan Štefan Voroňák i nádejný, rovnako starý univerzál Jozef Grečák z Bardejova. Ten ako nás informoval manažér mužstva Jozef Karas, je na Horehroní zatiaľ na skusoch a pokiaľ sa trénerovi Ladislavovi Kunovi v januári osvedčí, ostane v tíme. Novou tvárou však bude aj nigerijský reprezentant Siradji Sani, ktorý onedlho oslávi 23. narodeniny. Hráča známeho z pôsobenia v Dubnici či v bratislavskom Interi si osobne do tímu vybral prezident klubu Marián Zima. Ten verí, že bude oživením a stane sa miláčikom tribún, tak ako sú nimi na Slovensku vo väčšine prípadov všetci hráči tmavej pleti. ,,Z kádra neodchádza prakticky nikto, o Kostúra mal záujem Žiar na Hronom, ale zatiaľ, to znamená na jarnú časť, ostáva u nás. Ak sa neprebojuje do základného kádra, bude voľný. Našim cieľom je naďalej oživiť hru a dokončiť prestavbu mužstva," informoval nás M. Zima.
Program zimnej prípravy Podbrezovej nám priblížil manažér Karas. Mužstvo sa na prvom novoročnom tréningu zišlo v utorok 7. januára, v domácich podmienkach sa pripravuje dvojfázovo. ,,Problémom sú plochy, my využívame okolité terény s telocvičňou. Vo februári prídu na rad prípravné zápasy - s Lučencom, Ružomberkom, Bytčou a Hričovom sa stretneme na umelej tráve v Žiline. Niektoré súboje však odohráme aj v januári, ako napríklad cez víkend turnaji v maďarskom Váci, kde si chceme oťukať našu omladinu. Na týždňové sústredenie do Topoľníkov odchádzame 20. februára a odohráme tam aj tri - štyri prípravné zápasy. V maďarskej Tate sa stretneme s jedným maďarským a ruským tímom a v Topoľníkoch si zahráme s treťoligovým Báčom, ktorý vedie náš bývalý tréner Ladislav Hudec a mali by sme sa stretnúť aj s domácimi Topoľníkmi," uviedol Jozef Karas. Po návrate zo sústredenia od 1. marca sa budú železiari na začiatok jarnej časti pripravovať v domácich podmienkach a do úvodného jarného výkopu už neodohrajú žiadny zápas.
Michal Vall
Foto – autor
pod foto:
Po polročnom hosťovaní na Liptove si Gabriel Jančík opäť oblečie podbrezovský dres.